
PËR DISA SHTESA NË UDHËZIMIN NR.26, DATË 4.9.2008
“PËR TAKSAT KOMBËTARE”, TË NDRYSHUAR

Në zbatim të nenit 102 pika 4 të Kushtetutës së Republikës së Shqipërisë, si dhe në zbatim të ligjit nr. 9975, datë 28.7.2008 “Për taksat kombëtare”, të ndryshuar, Ministri i Financave

UDHËZON:

Në udhëzimin nr.26, datë 4.9.2008 “Për taksat kombëtare”, të ndryshuar, bëhen shtesat e mëposhtme: 
Pas pikës 2.4 shtohen paragrafët me këtë përmbajtje:
2.4.1 Për mineralin apo nënproduktin e eksportuar, eksportuesi paguan taksën e rentës minerare në çastin e bërjes së deklaratës doganore. Pagesa mbi të dhënat e deklaratës së eksportit bëhet pranë degëve doganore ku kryhen procedurat e eksportimit nga subjekti zotërues i lejes së shfrytëzimit, kur ky i fundit eksporton vetë mineralin apo nënproduktin e prodhuar prej tij. Nëse subjekti zotërues i lejes së shfrytëzimit eksporton mineralin e nxjerrë nga miniera apo nënproduktin e prodhuar prej tij nëpërmjet një subjekti tjetër të vetëm eksportues, pagesa e rentës bëhet si nga zotëruesi i lejes, pranë drejtorisë rajonale tatimore ku ai është regjistruar, ashtu dhe nga subjekti eksportues, pranë degëve doganore ku kryhen procedurat e eksportimit. Subjekti eksportues në këtë rast rimbursohet në përputhje me procedurat e përcaktuara me vendim të Këshillit të Ministrave.
2.4.2 Kur zotëruesi i lejes së shfrytëzimit shet për konsum final brenda vendit mineralin apo nënproduktin e prodhuar prej tij, ai paguan taksën e rentës minerare në bankën e nivelit të dytë për llogari të drejtorisë rajonale ku është regjistruar për të gjithë sasinë e shitur brenda datës 15 të muajt pasardhës dhe brenda datës 20 rakordon me drejtorinë rajonale tatimore përkatëse për taksën e rentës minerare të paguar. Modeli i aktit të rakordimit dhe përmbajtja e tij do të jetë sipas formularit nr. 7, bashkëlidhur këtij udhëzimi si pjesë përbërëse e tij. Akti i rakordimit do të jetë i firmosur nga inspektori i taksave i drejtorisë rajonale tatimore dhe administratori i subjektit të licencuar, zotërues i lejes së shfrytëzimit. Aktit të rakordimit i bashkëlidhen të gjitha faturat e shitjes, si dhe mandatpagesat e taksës së rentës minerare për mineralin apo nënproduktin e shitur për konsum final brenda vendit apo për eksport. Dokumentacioni i mësipërm depozitohet me protokoll pranë drejtorisë rajonale tatimore përkatëse nga subjekti tatimpagues, zotëruesi i lejes së shfrytëzimit.
 2.4.3 Njësitë e qeverisjes vendore ku subjekti zotërues i lejes së shfrytëzimit zhvillon aktivitetin minerar, brenda datës 30 të çdo muaji, sipas formularit nr. 8 bashkëlidhur si pjesë përbërëse e këtij udhëzimi, bëjnë rakordimin me drejtoritë rajonale të tatimeve dhe degët e doganave për rentën minerare të mbledhur prej tyre. Një kopje të rakordimit, njësitë e qeverisjes vendore, brenda datës 5 të muajit pasardhës, e dërgojnë pranë Drejtorisë së Përgjithshme të Buxhetit në Ministrinë e Financave. 
2.4.4 Drejtoritë rajonale tatimore dhe degët doganore të cilat janë agjentë tatimorë, brenda datës 30 të çdo muaji dërgojnë informacion analitik pranë Drejtorisë së Përgjithshme të Buxhetit në Ministrinë e Financave, për vlerën e rentës minerare të mbledhur, subjektin tatimor dhe njësitë e qeverisjes vendore ku kryhet aktiviteti, sipas formularit nr.9 bashkëlidhur këtij udhëzimi si pjesë përbërëse e tij.
2.4.5 Shpërndarja e të ardhurave të rentës minerare për komunat dhe bashkitë të cilat përfshihen në territorin e shoqërive (subjekteve), që zhvillojnë aktivitetin e prodhimit të naftës dhe që paguajnë rentën minerare, bëhet bazuar në shtojcën nr. 1, që i bashkëlidhet këtij udhëzimi si pjesë përbërëse e tij.
2.4.6 Pjesa e të ardhurave nga renta minerare, që u takon njësive të qeverisjes vendore (përfshirë edhe ato të naftës sipas pikës 2.4.5), shpërndahet nga strukturat përgjegjëse të buxhetit në Ministrinë e Financave, sipas kritereve ligjore të përcaktuara në aneksin nr.1 të ligjit nr. 10 487, datë 5.12.2011 “Për buxhetin e vitit 2012”. Sipas këtij aneksi, njësitë e qeverisjes vendore përfitojnë +20 për qind rentë minerare mbi transfertën e pakushtëzuar, pasi transferta dhe renta të jenë barazuar. 
2.4.7 Ministria e Financave njofton zyrtarisht drejtorinë rajonale të tatimeve, degën doganore respektive dhe njësinë e qeverisjes vendore, për masën e llogaritur të shpërndarjes së të ardhurave nga renta sipas pikës 2.4.6 të këtij udhëzimi. Drejtoritë rajonale të tatimeve dhe doganave paraqesin kërkesën për transferimin e fondit në degën përkatëse të thesarit. Dega e thesarit ku ndodhet drejtoria rajonale tatimore e tatimpaguesit procedon duke përdorur metodën e transferimeve të brendshme në sistemin e informatizuar financiar të qeverisë. 
Për shembull: Njësia vendore “X” sipas tabelës 3 të ligjit nr. 10 487, datë 5.12.2011 “Për buxhetin e vitit 2012”, përfiton 10 000 mijë lekë transfertë të pakushtëzuar për vitin 2012. Struktura përgjegjëse në Ministrinë e Financave për disbursimin e rentës për njësitë vendore, kryen përllogaritjet e mëposhtme:
a) Nëse sipas informacioneve që vijnë në Ministrinë e Financave nga drejtoritë rajonale të tatimeve dhe të doganave, rezulton që njësia “X” përfiton 9 000 mijë lekë rentë minerare, atëherë meqenëse renta minerare është më e vogël sesa transferta e pakushtëzuar (9 000 < 10 000), kjo njësi nuk përfiton pjesë nga renta minerare.
b) Nëse sipas informacioneve që vijnë në Ministrinë e Financave nga drejtoritë rajonale të tatimeve dhe të doganave rezulton se njësia “X” përfiton 10 000 mijë lekë rentë minerare, atëherë meqenëse renta minerare është e barabartë me transfertën e pakushtëzuar (1 000 = 10 000), kjo njësi nuk përfiton pjesë nga renta minerare.
c) Nëse sipas informacioneve që vijnë në Ministrinë e Financave nga drejtoritë rajonale të tatimeve dhe të doganave, rezulton që njësia “X” përfiton 12 000 mijë lekë rentë minerare, atëherë sipas aneksit nr. 1 të ligjit nr. 10 487, datë 5.12.2011 “Për buxhetin e viti 2012”, njësisë “X” i takon t’i disbursohen deri në +20 për qind rentë minerare mbi transfertën e pakushtëzuar, pasi transferta dhe renta janë barazuar. Pra, 0.2 x 10 000 mijë lekë = 2 000 mijë lekë sipas kushtit që renta është 12 000 mijë lekë (12 000 - 10 000 = 2 000 = +20 për qind).
Në këtë rast, struktura përgjegjëse në Ministrinë e Financave njofton drejtoritë rajonale të tatimeve dhe të doganave dhe njëkohësisht njësinë vendore “X” për masën e shpërndarjes së rentës minerare për shumën 2 000 mijë lekë në favor të kësaj njësie.
ç) Në rast se njësia vendore “X” sipas informacioneve të drejtorive rajonale të tatimeve dhe doganave, përfiton 11 000 mijë lekë rentë minerare, atëherë asaj (njësisë “X”) i transferohen 1 000 mijë lekë (meqenëse kushti është deri në +20 për qind mbi transfertën e pakushtëzuar, pasi renta dhe transferta të jenë barazuar).
Në këtë rast, struktura përgjegjëse në Ministrinë e Financave njofton drejtoritë rajonale të tatimeve dhe doganave dhe njëkohësisht njësinë vendore “X” për masën e shpërndarjes së rentës minerare për shumën 1 000 mijë lekë në favor të kësaj njësie.
d) Nëse sipas informacioneve që vijnë në Ministrinë e Financave nga drejtoritë rajonale të tatimeve dhe të doganave rezulton që njësia “X” përfiton 15 000 mijë lekë rentë minerare, atëherë kësaj njësie duhet t’i transferohen vetëm 2 000 mijë lekë, sepse kjo përfiton +20 për qind mbi transfertën e pakushtëzuar, pasi kjo të jetë barazuar me rentën. Shuma 15 000 mijë lekë plotëson kushtin e parë që është mbi nivelin e transfertës për 5 000 lekë dhe së dyti transferohen vetëm + 20 për qind mbi transfertën, që në rastin tonë është 2 000 mijë lekë.
Në këtë rast, struktura përgjegjëse në Ministrinë e Financave njofton drejtoritë rajonale të tatimeve dhe të doganave, dhe njëkohësisht njësinë vendore “X” për masën e shpërndarjes së rentës minerare për shumën 2 000 mijë lekë në favor të kësaj njësie.
2.4.8 Procedurat për përdorimin e fondit të çelur sipas pikës 2.4.7 janë të njëjta me ato të përcaktuara në udhëzimin nr. 2, datë 6.2.2012 “Për procedurat standarde të zbatimit të buxhetit”.
Ky udhëzim hyn në fuqi pas botimit në Fletoren Zyrtare.

